**На који начин наручилац поступа у случају појаве вишкова радова?**

Појам вишкова радова дефинисан је Посебним узансама о грађењу („Службени лист СФРЈ, број 18/77“), те су чланом 9. став 1. тачка 5) вишкови радова дефинисани као количине изведених радова које прелазе уговорене количине радова.

С тим у вези, Закон о јавним набавкама („Службени гласник РС“, број 91/19, у даљем тексту: ЗЈН) прописује начин поступања наручиоцa са уговореним вишковима радова.

Наиме, уколико су вишкови радова уговорени, односно уколико је уговором о јавној набавци уређено поступање у случају појаве вишкова радова, наручилац примењује одредбу члана 157. став 5. ЗЈН, којом је прописано да уговорени вишкови радова не представљају измену уговора о јавној набавци. Количине изведених радова се у том случају посматрају као извршење уговора и то без обзира на вредност вишкова радова.

С друге стране, уколико вишкови радова нису уговорени, односно уколико уговором о јавној набавци није уређено поступање у случају појаве вишкова радова, наручилац примењује одредбе члана 160. ЗЈН и у том случају се у погледу вредности вишкова радова примењују ограничења прописана наведеним чланом.

Наиме, чланом 160. став 1. ЗЈН прописано је да уговор о јавној набавци може да се измени на начин да се повећа обим набавке, ако су испуњени сви следећи услови:

1. вредност измене мора да буде мања од 10% првобитне вредности уговора о јавној набавци добара или услуга, односно мања од 15% првобитне вредности уговора о јавној набавци радова и
2. вредност измене мора да буде мања од 15.000.000 динара у случају уговора о јавној набавци добара или услуга, односно мања од 50.000.000 динара у случају уговора о јавној набавци радова.

Ставом 2. истог члана је прописано да се ограничење из става 1. овог члана односи на укупну вредност свих измена, ако се уговор мења више пута.

Уједно напомињемо да наручилац није дужан да објави обавештење о измени уговора, како у случају појаве уговорених вишкова радова, јер у овом случају и није извршена измена уговора, тако и у случају појаве вишкова радова који нису уговорени, односно повећања обима набавке, када наручилац поступа у складу са чланом 160. ЗЈН. Наиме, обавеза објављивања обавештења о измени уговора постоји само у случају измене уговора на основу чл. 157. и 158. ЗЈН.